gentaiscool/nusaparagraph_topic huggingface dataset:
Satalah bapuaso salamo sabulan di bulan Ramadhan, Salma akhirnyo marayoan Idul Fitri jo umaik Islam lainnyo di saluruah dunia. Salma alah basiap untuak barayo, dari baju, makanan, kue rayo, sampai THR untuak anak-anak nan tibo ka rumahnyo. Di hari rayo ko, Salma sholat ied di lapangan dakek tampek tingganyo. Dari pagi inyo alah basiap lo untuak pai ka sinan dek takuik talaik tibo tu ndak dapek tampek. Sasampai di lapangan tu, Salma langsuang duduak dan mambaco takbir. Salanjuiknyo inyo sholat, abih itu mandangaan Khotib mambacoan Khutbah Sholat Iednyo. Satalah salasai inyo langsuang basalam-salaman jo urang nan ado disinan untuak saliang bamaaf-maafan.

Topic: religion
sasudah bel baliak babunyi,den maajak kawan-kawan pai main futsal di lapangen,kawan nan namuah diajak main futsal 11 urang,sudah tu,den jo kawan-kawan pai maambik bola disekola.sudah tu,den jo kawan-kawan pai ka lapangen.lapangennyo dak jauh dari sakola den do.sasudah sampai di lapangen,den jo kawan-kawan mambagi tim jadi 2,1 tim beranggota 5 urang,sudah tu den manunjuk 1 kawan den untuk jadi wasit untuk main futsal,den masuk anggota A.den jo kawan-kawan sabanyo jarang main futsal,karano tu den maajak kawan-kawan den main futsal hari ko.sasudah main futsal salasai sekitar waktu 45 minik anggota den akhirnyo monang dengan skor 2:1.hari lah sanjo,kami bersiap-siap nak baliak ka rumah.

Topic: sports
Sayua adolah makanan sehat nan banyak urang kurang suko. Padahal manfaat P2PTM Kemenkes RI sayua punyo banyak manfaat nan elok untuak tubuah takah mangurangi stress balabiah, mampalanca BAB atau berak, mancagah panyakik jantuang jo kanker, mampatahanan barek badan yang saimbang, sumber tanago, mambarasiahan racun dalam tubuah, mancagah anak lahia cacat, manjago kasehatan mato, manjago kulik dan mampakuek tulang. Jo banyaknyo manfaat yang takanduang di dalam sayua ado banyak caro untuak mamakan sayua bisa di tumih, di abuih, di makan matah dan bisa lo di jadian jus. Mako dari itu marilah mulai iduik sehat dimulai jo makan dan minum nan sehat takah jus sayua.

Topic: food & beverages
Sepanjang 2022 ado banyak wisata nan viral di kalangan masyarakat. Sebagian viral dek gara-gara wisata baru dan ado juo yang kareno baru siap di renovasi dan manjadi lokasi event. Bantuak Florawisata D'castelo yang marupokan taman bunga dengan tampek foto yang instagramable. Florawisata D'castello ko bukak dari jam 8 sampai jam 5, kalau weekend bukak dari jam 8 sampai jam 6. Keunikan dari Florawisata ko adolah banguna kastel yang warno-warni di tangah taman bunga. Kastel-kastel yang ado di siko tagak di kaki gunung Tangkuban Parahu. Tampek ko rami kareno selain tampek nyo yang sajuak dan unik, tampek ko juo punyo spot-spot foto yang ancak bana. 

Topic: leisures
Padahastasana adolah salah ciek garakan yoga nan dikana sabagai uttanasana. Garakan ko adolah garakan yoga nan tagak mambungkuak. Caro malakuan garakan ko nan partamo tagak luruih posisian tangan di ateh dan tarik angok panjang salanjuiknyo mulailah mambungkuakan badan lambek-lambek sambia malapehan angok. Mulai bungkuakan badan dari pinggang kaateh dan posisi tangan talatak di kaki sajajar kaduonyo. Dorong tubuah ka muko pas mampapanjang paegangan kamudian angkek tulang ikua. Tahan babarapo datiak kamudian lapehan. Iko adolah janih paragangan nan paliang kuek. Janih ko bisa mambuek sirkulasi darah labiah lanca, dan maningkekan aliran darah segar nan panuah oksigen jo nutrisi ka kapalo. Hal iko bisa manimbuaan efek segar nan maremajakan.

Topic: sports
Ayo minum jamu untuak kesehatan ktio basamo. Dari maso ka maso bangsa indonesia alah mangenal baa caro untuak manjago kebugaran tubuah ko. salah satunyo yaitu dengan mamanfaatan ramuan tradisional nan berasal  tumbuah - tumbuahan asli indonesia dan masyarakat manyabuiknyo jamu. Jamu ko bakhasiat untuak mancegah panyakik, mamaliharo kesehatan, pamulihan, kabugaran bahkan kacantikan. Dan dari jamu ko urang - urang balomba untuak maningkekan pangobatan manggunoan tumbuah - tumbuahan tradisional atau nan dikenal dengan herbal. karano mamiliki manfaat labiah baiak bagi tubuah manusia. Jadi alangkah baiaknyo minuman nan berasal dari nagari wak surang tehadap kesehatan kito, karano banyaknyo khasiat nan takanduang dalamnyo.

Topic: food & beverages
RedDoorz Indonesia marupokan jaringan panginapan nan babasis online nan tamasuak tagadang di Indonesia. RedDoorz mambantu mangambangan dan mandistribusi panginapan-panginapan di Indonesia sacaro online. Bantuak nan kito tau, di jaman nan serba daring iko, tetap sajo ado babarapo urang nan kasulitan maikuiki pakambangan zaman iko. Makonyo RedDoorz hadir untuak manawarkan kamudahan-kamudahan tasabuik ka pamilik properti. Manuruik den, kamudahan nan ditawaran RedDoorz lumayan banyak. Salain maangkek dan mambantu pemasaran panginapan nan mungkin alah talulua zaman, RedDoorz hadir untuak mambantu maningkekan palayanan dan manyamoratokan fasilitas panginapan nan bagabuang jo RedDoorz. Palanggang pun, mandapekan kauntuangan pulo dalam mancari panginapan nan sasuai jo nan inyo nio.

Topic: leisures
Untuak pertamo kalinyo ambo dibuliahan pai jalan-jalan ka luar kota basamo kawan-kawan katiko ambo duduak di kelas 2 SMA. Waktu itu ambo balibur ka daerah Kebun Teh di Solok, Sumater Barat. Pemandangan nan disuguahkan disiko sangat indah. Pernah caliak film FTV di SCTV nan tampeknyo di kabun teh gitu kan? Percis saroman itu. Indah bana. Jadi, bagi nan tingga di daerah Sumatera Barat ndak paralu awak pai ka pulau Jawa untuak mandapek an sensasi puncak kebun teh. Cukuik pai se ka Solok nan punyo kabun teh saroman itu. Suasana disitu masih sajuak dan hamparan kabun tehnyo sangat manyegaran mato. Pati nio balamo-lamo dan anggan untuak pulang.

Topic: leisures
Gran Melia Jakarta adolah hotel eksotis nan menarik dan talatak di jantuang kota Jakarta. Tasaji kemewahan asia nan bapadu jo tradisi spanyol, cocok dan mantap untuak tamu bisnis dan wisatawan. Lokasi nyo nan mudah diakses dakek jo kawasan bisnis, pusat balanjo dan toko-toko. Salah satu nan unggul dari hotel Gran Melia ko adolah restoran nyo nan lamak dan manggugah salero, nan terkenal adolah masakan japang dan cino nyo. Bagi pangunjuang nan nio basantai dan malapeh panek di Gran Melia tasadio pulo tampek perawatan dan SPA nan tanang, nyaman dan unik. Ruang pertemuannyo pun manyajikan pemandangan taman dan dimasuaki oleh cahaya alami. Lokasi nan ideal untuak maadoan acara-acara bisnis, konferensi atapun pernikahan. Pilihan kamar nan beragam dijamin mambuek pangunjuang nyaman dan betah salamo manginap di Gran Melia.

Topic: leisures
Caro manggoreng nugget pakai air fryer enteang bana. Ndak paralu baangek-angek manungguan nugget tu masak di muko kompor. Ndak akan ado lo minyak nan maggalatiak-mangaalatiak dari kuali. Bahkan kalian bisa mamasak sambia mangarajoan nan lain. Nan paralu dilakuan tu cuma maiduik an air fryer. Abis tu buka keranjang nan ado di bagian bawah air fryer untuak malatak an nugget nan alah babali di kadai. Nah abis tu tutuik karanjang tu baliak. Kalau alah salasai kalian tingga atur suhu jo wakatu untuak mamasak nugget tu. Atur suhunyo 180 darajaik dan wakatunyo 15 minik. Beko setelah 15 minik air fryer ko akan babunyi manandoan nugget kalian alah siap untuak disantap. 

Topic: technology
Tambunsu adolah makanan khas Sumatera Barat. Tambusu marupokan makanan nan bajenis gulai. Tambusu marupokan makanan nan tabuek dari usus jawih. Usus jawih tersebut diisi jo tahu dan talua sahinggo ukurannyo jadi gadang dan bervolume. Tambusu mampunyoi raso padeh gurih. Kuah tambusu mampunyoi warna kuniang pakek. Tambusu bukan hanyo bisa dibuek manggunokan usus jawih, tapi bisa juo dibuke dengan manggunokan usus kabau. Salain disajikan dengan gulai, tambusu biasonyo disajikan juo dengan kuah kalio. Perbedaan kuah kalio dan kuah gulai adolah dari proses masak. Kuah kalio dibuek labiah lamo daripado kuah gulai. Salain itu kuah kalio mampunyo tekstur labiah pakek daripado gulai. Bisa dikatokan kalio adolah kuah setelah gulai dan sabalum manjadi dadak randang.

Topic: food & beverages
Manuruik pandapek ambo, di zaman media sosial kini ko labiah mudah untuak mancari kawan lamo di bandiang jaman amak jo apak wak dulu. Kalau dulu awak harus tau nomor teleponnyo atau minimal tau alamaik rumah atau sanak saudaranyo. Kalau kini selagi tau namo kawan lamo kalian tu mako kalian dengan mudah akan manamukannyo. Antah itu lewat media sosialnyo atau tampek karajo nyo. Nan labiah canggihnyo adolah dengan tahubuang ka akun media sosial kawan kalian tu mako kalian akan dengan sangaik mudah bakomunikasi jo inyo. Dari situ beko kalian bisa saliang batuka nomor hp sahinggo hubuangan kalian nan lah sempat taputuih bisa tajalin baliak.

Topic: slice of life
Mangecek an Dampak robot, sabalumnyo awak maajak dan maagiah tau dampak positif. Kalau kini awak jalehan juo apo dampak negatif nyo. Jadi dampak negatif dari adonyo robot ko tabantuaknyo krisis energi dan maningkeknyo panimbunan sampah juo kalau awak sambarang se. Kareno robot-robot yang indak awak pakai lai atau alah dipagunoan sabalumnyo tapi rusak biasonyo dibuang lai kan. Kadang mambuang tu sambarang se, bali mainan sabanyak antah. Jadi marilah awak salalu mambuang sampah pado tampeknyo. Untuak masalah robot ko, awak harus tau nan ma ka dipakai atau sekedar dimain-mainan se, jadi mambali saparalunyo jan langsuang banyak. Iko biasonyo tajadi katiko awak ketek.

Topic: technology
Namo den Andika Yusman, biaso dipanggia Dika, kini den kaleh 10 SMA. Salamo korona malanda aden banyak badiam diri se di dangau. Karano sakola online, jadinyo den cuma mancaliak laptopsambia zoom, mangarajoan tugas dan lain sabagainyo sacaro online. Karano sagalonyo harus online den jadi jarang kalua dan den maraso badan den kurang sehat. Karano itu di kamar den kadang manggarikan tubuah den jo olahraga nan ringan sajo. Salah ciek olahraga nan acok den karajoan katiko sanggang adolah push-up. Karano den indak punyo alek untuak olahraga jadi den Cuma mangarajoan nan mudah dan indak butuah alat sajo. Push-up ko den karajoan salamo 30 datiak dan baulang sabanyak 2 sesi.

Topic: sports
Beberapa restoran punyo konsep dapur nan tabuka, jadi wak bisa mancaliak koki nyo masak sacaro langsuang. Biasononyo koki atau juru masak di restoran-restoran tu mamakai saragam khas koki nan warnanyo putiah. Jadi sananyo koki tu karajonyo ndak cuman masak se di dapua. Koki punyo tugas mambuek resep, manantuan dan maukua bahan-bahan masakan, mamasak, dan manyajian makanan nan lamak rasonyo, dan nampaknyo ancak. Seorang koki sananyo bisa se masak sagalo jenis makanan, tapi biasonyo mereka punyo kahlian masing-masing. Misalnyo ado nan labiah pandai masak masakan Jepang, Italia, atau masakan Indonesia. Ado pulo nan ahli mambuek makanan penutup atau makanan utama. Untuak jadi koki ko harus kretaif untuak mambuek menu-menu baru dan berani malakukan eksperimen masak di dapua.

Topic: food & beverages
Rumah Adat Pangguang dari Jambi mamiliki 3 buah pintu. Tapi jan salah, masiang-masiang pintu ko punyo fungsi nan babeda-beda. Mungkin banyak nan alun tau apo fungsi dari tiok-tiok pintu ko. Jadi fungsi pintu pertamo tu atau nan biaso disabuik pintu tegak fungsinyo adolah sabagai pintu masuak untuak urang umum. Kalau pintu kaduo atau nan biaso disabuik pintu masinding bisa dipakai untuak jendela. Pintu terakhir atau nan katigo disabuik jo pintu balik melintang. Fungsi dari pintu ko adolah sabagai pintu untuak urang-urang terhormat seperti tokoh-tokoh adat. Kalau fungsi rumahnyo samo jo nan lain. Selain untuak tampek tingga bisa lo dipakai untuak bamusyawarah.

Topic: culture & heritage
Food Chopper adolah salah satu alat masakan nan kini sadang banyak dipabincangan dek netizen di sosial media. Food chopper ko digunoan untuak maolah bahan masakan, bisa dikatoan ampia mirip jo blender. Kaduo alaik ko emang samo-samo bafungsi maaluihan bahan makanan. Tapi, food chopper dapek digunoan untuak mamotong, manggiliang sarato mangolah bahan makanan majadi ciek. Di dalam wadah food chopper ko tadapek mato pisau nan baguno untuak mamotong-motong bahan makanan. Urang-urang biasonyo manggunoan food chopper untuak mamotong atau maolah bahan makanan bantuak kacang-kacangan, rampah, sampai ka dagiang. Food chopper ko ado nan difungsian sacara manual manggunoan tangan, ado pulo nan otomatis mamakai aliran listrik. 

Topic: food & beverages
Wedang adolah salah ciek minuman nan bisa dinikmati katiko hari dingin karano manfaaiknyo dalam maangekan badan. Barikuik iko adolah jenis-jenis wedang khas Jawa nan pernah den minum untuak maradoan batuak, atau manjago tubuah bia tetap fit. Yang partamo wedang jahe nan biaso den buek untuak maradoan batuak sacaro alami. Karano jahe mangaduang zat anti-inflamasi nan bisa mambunuah bakteri atau kuman panyabab batuak. Wedang iko sabaiaknyo diminum tanpa dicampua gulo. Nan kaduo ado wedang sarai, nan babahan dari jahe, babarapo batang sarai dan limau nipis, biasonyo den mangonsumsi wedang sarai ko katiko sadang masuak angin, damam, jo pilek. Nan katigo ado wedang asam jawa nan tabuek dari asam nan ditambah gulo merah, den mangonsumsi ko katiko pencernaan kurang lancar, karano mengonsumsi ko bisa maningkekan kasehatan pancernaan.

Topic: food & beverages
Salain sabagai simbol tampek ibadah, rumah ibadah juo baguno sabagai tampek malakukan ibadah dan penyiaran agamo. Tampek ibadah dibangun untuak kenyamanan umaik dalam malakuan ibadah dan untuak mamenuhi kebutuhan spritual agamo. Satiok tampek ibadah bamacam lo sejarah berdirinyo. Gereja misalnyo yang indak digunoan sabagai tampek komunikasi umat jo tuhan se tapi bisa juo untuak mambangun relasi antar jemaat dan masyarakat yang baagamo kristen khususnyo. Bantuak dari gereja ko khas yaitu mampunyoi lambang salib, babantuak kubah, atau manara pado bagian ateh bangunan. Gereja pun ado yang manjadi gereja kristen katholik dan ado jo yang protestan. Pado bahasan kali ko adolah mengenai gereja bagi jemaat kristen protestan.

Topic: religion
Katiko bulan puaso masajik memang jadi labiah rami daripado hari biasonyo. Apo lai beberapa masajik banyak nan mengadokan Pesantren Ramadhan dan mewajibkan peserta pesantren untuak solat tarawiah berjamaah di masajik. Ado plus dan ado lo minusnyo dari diwajibkannyo peserta Pesantren Ramadhan untuak maikuti solat tarawiah di masajik. Plusnyo masajik jadi labiah rami, minusnyo banyak peserta pesantren padusi nan ndak solat mamakak di saf paliang balakang masajik sahinggo marusak kekhusyu an urang nan lain. Ikolah nan manjadi perhatian bagi kami panitia pelaksana pesantren. Mulai malam ko awak harus samo-samo memperbaiki situasi ko dengan manunjuak salah seorang dari peserta pesantren nan sedang ndak solat untuak manjadi panagguang jawab bagi kawan-kawannyo nan lain supayo ndak mamakak sahinggo labiah bisa manciptakan suasana kondusif salamo mangarajoan ibadah.

Topic: religion
Di dalam kahiduik an bamasyarakat pasti ado se kenakalan remaja yang tajadi dan terkadang mambuek resah masyarakat, terutamo urang yang tingga di padesaan. Mangko dari itu dalam mengatasi kenakalan remaja mode ko ko diperlukan yang di tuo an. Tokoh adaik salah satu tokoh yang bapangaruah, karena di padesaan adaik istiadak ko biasonyo sangaik kental. Sabananyo nio urang padesaan ataupun urang kota awak ndak buliah marusak lingkungan, tatanan masyarakat, sadoalah nyo yang berakibaik buruak bagi awak apolai urang lain. Jadi untuak kasodonyo jadilah urang yang elok laku, babudi pengertian dan naik an lah nilai budayo awak nan ramah ko, jan manjadi pambarontak di nagari surang.

Topic: culture & heritage
Liburan ambo pertamo kali naiak pesawat adolah pas kelas 2 SMA. Untuak liburan naiak pesawat ado babarapo hal nan paralu awak paratian. Pertamo, awak harus siapkan tiket pesawat nan awak dapek an katiko check in. Kaduo, paratian isi dalam tiket pesawat tu. Dalam tiket tu ado namo awak, nomor kursi, kode penerbangan, dan lewat gate bara awak masuak. Katigo, tunggu di ruang tunggu nan dakek jo gate keberangkatan. Katigo, danga-danga pengumuman untuak kode penerbangan awak. Terakhir, kok lah tadanga pengumuman penerbangan awak masuak ka gate nan ditantuan beko diarahan dek petugas sampai ka dalam pesawat. Satibo dalam pesawat tingga cari se nomor kursi wak lai.

Topic: leisures
Hobi adolah salah satu kegitan untuak mananagan pikiran dan mambuek awak sanang katiko malakuannyo. Kok alun manamuan apo hobi kalian jan ragu untuak manantuannyo surang karano hobi sabananyo bisa awak yang ciptakan. Contohnyo adolah hobi baolahraga. Olahraga kalau dilakukan sacaro terus menerus pasti mambuek awak ketagihan untuak melaksanakannyo. Kalau ndak olahraga pasti tubuah taraso ndak lamak dan taraso layua. Jadi, sacaro tidak langsuang awak manjadian olahraga sabagai hobi baru awak. Alangkah rancaknyo jiko awak bisa manciptakan hobi-hobi nan produktif sarupo olahraga, mambaco, mangaji, dan kegiatan bamanfaat lainnyo. Hiduik pasti akan labiah banyak manfaatnyo baik untuak diri sendiri maupun urang banyak.

Topic: leisures
Andi dan kawan-kawannyo mamutuihkan untuak merayakan  hari kemerdekaan Indonesia di atas gunung jo mangibarkan bendera merah putih. Namun dalam perjalanannyo iko cukuik mamakan waktu dan energi sahinggo mereka mamerlukan persiapan nan matang. Namun karano gunung nan didaki oleh Andi dan kawan-kawannyo iko mamiliki cuaca nan cukuik ekstrem sahinggo inyo haruih mamikirkan resiko taburuk dan bagaimana cara manghadapinyo. Di atas gunung biasonyo sering kali  cuaca  nan cukuik ekstrim takah dingin. Sahinggo cara bartahan mereka yaitu jo manyiapkan pakaian hangat dan juga perlengkapan lainnyo nan dapek manghangatkan badan mereka walaupun cuaca di atas gunung dingin. Satalah manghadapi rasa dingin mereka mamutuihkan untuak melanjutkan perjalanan dan mamilih untuak baristirahat talebih dahulu agar energi mereka kambali untuak mandaki gunung tasabuik.


Topic: slice of life
Walau proses pembuatan bika ambon tabilang agak payah, tapi bahan baku pambuek makanan ko sabananyo sederhana dan mudah didapek. Bahan yang paralo disiapkan hanyo tapuang sagu, tapuang terigu, aia karambia, ragi, santan, talua, gulo pasia jo vanili. Kalau nio raso yang babeda, bisa ditambahkan esktrak paraso di dalamnyo. Bika ambon dibuek jo marabuih santan jo limau puruik dan ditambahkan daun pandan. Pas santan alah dingin, masuakan bahan-bahan kayak talua, terigu, gulo sudah tu dikacau sampai nyo merata. Selanjutnyo adonan tadi didiamkan babarapo jam sampai mengendap. Lapeh tu masuakan adonan tadi ka oven jo api sadang dan tunggu sampai tue tu masak dengan sempurna.

Topic: culture & heritage
Liburan panjang bisa wak manfaaikan untuak liburan ka lua nagari basamo kawan-kawan. Untuak nan nio liburan basamo kawan ka lua nagari jan lupo untuak manguruih visa. Kalau ndak ado visa ko, bisa-bisa ndak jadi liburan wak. Nan patamo nan harus dilakuan adolah mancari informasi tentang syarat visa nan harus dipanuahi. Informasi iko dapek dicaliak diwebsite resmi kedutaan atau konsulat negara tujuan. Nan kaduo siapan dokumen sesuai jo persyaratan. Kalau alah langkok, pai ka kedutaan atau konsulat negara tujuan untuak mangajuan permohonan visa. Kalau alah sasuia syarat dan prosedurnyo, tunggu hasil pemeriksaan visa oleh petugas, tungu-tunggu agak bara hari. Kalau alah ditarimo, wak bisa maambiak vis wak ka kedutaan atau mintak dikirim lewaik pos.

Topic: leisures
Pertandiangan olahraga nan biaso diadokan katiko hari-hari libur atau hari-hari gadang nasional manjadi acara nan ditunggu. Parsiapan nan dilakukan dek satiok instasi diparsiapan sacara matang jauah-jauah hari. Partandiangan bulu tangkis, lari jauah sampai sepak bola nan panontonnyo rami sampai padek isi stadium. Hadiah nan akan di dapek an untuak juaranyo indak lo manangguan do, mulai dari barang-barang elektronik sampai piti alah siap disadiokan dek pamarintah. Samangek urang ka batandiang samo angeknyo samo panonton nan alah ambiak tampek duduak nan sero. Kalau ado patandiangan yang mamulai jo cabang olahraga ko sadang urang manyambuik antusiasnyo. Kapandaian bamain, seronyo mangaja tiok nilai  dan raso sportifitas nan tumbuah di satiok pamainan.

Topic: sports
Salamo adi ditto dan dani ko bali starbucks ko tadi, mereka mancuban jenis menu yang babeda satiok harinyo. Diantaro banyaknyo yang alah mereka cuboan mereka paling suko menu yang namonyo Caramel Macciato. Takahnyo indak mereka se yang suko do sobok danga danga iko menu terlaris disitu.minuman ko cocok untuak urang yang suko kopi tapi ndk suko yang paik paik bana. Minuman ko cocok diminum pas ujan ataupun pas paneh. Caramel Macciato adolah kombinasi sirup vanilla, espresso, jo caramel. Rasonyo pas bana dilidah indak talalu paik tapi indak manih bana. Tapi adi labiah suko kalau kopi yang ciek ko datambahan ciek papaduan sirup lai, yaitu sirup raspberry, jadilah raspberry caramel macciato.

Topic: food & beverages
Teknologi alat pancuci kain bakambang jo babarpo tahapan yaitu dimulai jo ditamukan masin nan tabuek dari kayu tatapi indak batahn lamo karano banyak kandalanyo, salanjuiknyo dibueklah masin nan tabuek dari bahan logam supayo dapek manyalokan api dari bawah masin sahinggo dapek mangangek an aia salamo proses pancucian balangsuang. Manfaat mancuci masin yaitu mancuci labiah banyak baju dibandiangkan jo mancuci sacaro manual. Masin cuci alah didesain dan dimodifikasi jo tampuangan nan labiah banyak pado masin panggiliang atau pambilehnyo. Jo kato lain, kito dapek mancuci baju jo kapasitas sasuai aturan masin cuci tasabuik dengan murah jo tanang. Salah satu alasan banyak ibu amak-amak rumah tanggo nio mampunyoi masin cuci adolah indak paralu takuik jo cuaco.

Topic: technology
Iko adolah patamo kali Farhan pai ka Bukittinggi, Sumatera Barat. Inyo pai ka bukittinggi untuak liburan ka tampek kawan kuliah nyo nan dari Bukittinggi. Kawan Farhan langsuang maajak Farhan ka Jam Gadang. Jam Gadang ko tampek wisata nan paliang terkenal di Bukittinggi. Karano hari Minggu, Jam Gadang rami bana. Farhan di Jam Gadang bafoto-foto se untuak kenang-kenangan. Dari Jam Gadang inyo bajalan jo kawannyo ko ka Kebun Binatang Kinantan. Tampeknyo dakek bana jo Jam Gadang. Di sinan inyo pai mancaliak-caliak ado binatang apo se di kebun binatang tu. Samo jo Jam Gadang, kebun binatang ko pun rami dek urang nan pai raun.

Topic: leisures
Pertandingan olahraga nan indak dapek  ditonton sacaro langsuang ka Stadion namun dapek ditonton melalui tayangan televisi atau Melalui aplikasi video. baikut caro untuak manonton Piala Dunia nan tasedia di aplikasi video. Partamo, mamastikan bahwa akun video alah balangganan akan tayangan sepak bola Piala Dunia tasabuik. Satelah itu mameriksa jadwal partandingan sahinggo katiko permainan dimulai dapek ditonton dari awal. Ketigo,  mamastikan jaringan internet dalam keadaan nan stabil dan baik agar katiko manonton partandingan indak ngelag atau pun taputuih-putuih. Karano jiko hal iko tajadi mako akan sangek manyebalkan apolai katiko partandingan sangek manyebalkan apolai katiko partandingan sadang sengit-sengitnya. Satelah proses tasabuik dilakukan mako panayangan  partandingan Piala Dunia dapek ditonton.

Topic: sports
Ciki-ciki manjadi makanan favorit untuak sado urang, dari nan ketek sampai nan gadang. Tapi makanan ringan ko ternyata berbahaya lo kalau dimakan balabiahan. Makanan ringan tamasuak ciki-ciki ko disabuik lo sebagai highly processed food nan artinyo makanan ko alah diolah sadamikin rupo sehingga dapek kehilangan gizi nyo. Salain itu dalam proses pangolahannyo makanan ko alah ditambuah garam, guli, dan lemak, serta zat aditif atau bahan tambahan pangan. Karno gizinyo beekurang, biasonyo ditambuahan lo liaj serat, vitamin, dan mineral buatan. Namun cemilan ko tatap se ndak bisa mangganti kebaikan gizi alami dari makanan segar.Ciki-ciki bisa manyababkan obesitas, diabetes, sakik jantuang, bahkan kamatian kalau konsumsi ciki-ciki balabiahan.

Topic: food & beverages
Alat musik tradisional di Indonesia harus dilestarikan. Banyak anak-anak mudo kini nan ndak tau jo alat-alat musik tradisional nan ado di Indonesia. Bahkan alat musik tradisional dari daerah meraka surang pun banyak nan ndak tau. Hal ko terjadi karano anak-anak mudo kini banyak nan ndak tertarik untuak mancaliak pertunjukkan-pertunjukkan nan bahubuangan jo acara kebudayaan. Padohal dalam acara nan sejenis ko lah mereka bisa manamukan alat-alat musik tradisional nan sangaik jarang ditemui di luaran sinan. Minat untuak mangunjuangi wisata-wisata sejarah dan kebudayaan saroman museum apolai. Mako dari itu, awak sebagai nan labiah mangarati dan labiah peduli dengan pelestarian budaya ko harus labiah aktif maajak nan mudo-mudo untuak labiah mancintoi budaya nyo surang.

Topic: culture & heritage
Pantai kuta merupakan ikon wisata bali, indak ado urang yang datang ka bali tapi indak tau pantai kuta, Jadi pantai kuta adolah tampek wisata pantai yang berlokasi indak jauah dari bandara, pantai ko punyo garis pantai yang panjang dan melengkung. Manuruik ambo pantai kuta ko cocok bana jadi tampek yang pertamo saat awak datang ka bali, sebab sadoalah nyo ado di pantai kuta awak tinggal menikmati pemandangan pantai se sambil bajalan dipantai yang lueh. Awak dapek dengan mudah batamu tampek balanjo disitu, tampek makan, hotel, tampek oleh-oleh dan lain-lain yang ado di sekitar pantai kuta. Buktinyo satiok hati pantai kuta tu pasti ramai pengunjung. Pantai kuta juo diberi julukan 'pantai matahari terbenam' yang menawarkan pengalaman bermain selancar yang bagus untuak pamula.

Topic: leisures
Patang ko ambo caliak salah satu insta story selebgram tanamo. Namonyo Fitria Rasyidi. Nyo mambagikan kapado paikuik nyo di instagram ba a caro manyimpan danan daruraik nan ndak ribet versi nyo. Jadi nyo bali nyo celeangan sakitar 4 buah dan nyo agiah namo sasuai dengan paruntuak an dana tu. Ado nan nyo agaih namo rumah, pendidikan anak, kendaraan, dan dana pensiun. Nyo pun manjalehan basonyo satiok hari nyo nyo hanyo manyisiahan pitih nyo dengan jumlah nan ndak gadangm yaitu hanyo 0 di tiok celeangan. Nyo pun manyabuik untuak nominal nyo tu sasuai an se jo pendapatan awak. Nan paliang penting tu adolah kekonsistensiannyo.

Topic: slice of life
Belakangan iko banyak padusi nan alah mulai mancubo untuak mamasak surang. Apolai kini banyak referensi nan dapek dicari di babagai sumber contohnyo buku,internet atau aplikasi. Informasi mangenai caro mamasak nan sadarhano dapek dicari di aplikasi contohnyo You Tube. Dicaliak dari pengguna atau pengikut chanel khusus mamasak di aplikasi iko dapek disimpulan bahwa kini makin banyak urang nan alah mancubo mancari resep baru untuak mangembangan keahlian mamasaknyo. Resep-resep nan dibagian dapek maningkekan keinginan seseorang untuak mancubo karna inyo alah tau prosedur mamasak makanan. Resep makanan sederhana dapek mambuek pemula tatarik untuak mamasak. Mamasak kini alah manjadi tren apolai samanjak ado covid nan mambuek banyak urang mancubo banyak aktivitas di rumah. 

Topic: food & beverages
Karajo kantoran, biasonyo uarang nan mandanga iko akan mambayangan karajo nan administrative, manajerial dan professional. Tapi kini samakin bakambangnyo zaman, ilmu pangetahuan sarato teknologi. IT kini jadi bagian pantiang dalam sabuah usaho. Hal iko paralu untuak mamanuhi kabutuahan informasi untuak kamajuan parusahaan. Ado banyak kalabiahan dari karajo kantoran diantaronyo fasilitas karajo biasonyo disadiokan lengkap dek parusahan untuak manunjang karajo nan labiah baik. Salain itu karajo di kantua punyo tingkek kadisiplinan nan labiah sahinggo awak bisa labiah talatiah taratur. Di kantua pulo awak bisa maasah skil professional karano biasonyo awak di tampekan sasuai jo pangalaman atau kamampuan awak. Saain itu karajo di kantua jugo maasah kamampuan awak untuak bakomunikasi untuak manjalin hubungan nan elok.

Topic: business
Belakangan ko, eksistensi kuliner seblak makin maningkek. Tampilan sirah menggoda jo sensasi padeh nan menggiurkan manarik minat masyarakat Indonesia untuak mancubonyo. Keberadaan seblak dapek dicaliak dari kadai-kadai panjua seblak nan gampang dicari. Ba’a kok indak, umumnyo lidah masyarakat Indonesia cocok jo makanan padeh, makin padeh makin banyak nan suko. Ado beberapa kandungan dalam seblak contohnyo zat yang ado didalam lado nan dapek mahilangan stress dek efek kejut dalam lidah sahinggo tubuh dapek manghasilan hormon. Seblak indak ka babahayo untuak tubuh jiko dikonsumsi dalam kadar nan seimbang atau sacukuiknyo. Selain itu, pola makan sehat penting bana untuak dilakuan dalam kahidupan sahari-harinyo.

Topic: food & beverages
Kalau ka Jam Gadang di Bukiktinggi, akan sobok panjua karupuak kuah di sinan. Karupuak kuah ko kadang disabuik karupuak leak atau ado lo nan manyabuiknyo karupuak mie. Disabuik karupuak leak karno wakatu makannyo biasonyo baleak-leak, disabuik karupuak mie karno diateh karupuaknyo diagiah mie bihun, sadangkan disabuik karupuak kuah dek karupuaknyo diagiah kuah lo. Jadi karupuak kuah ko bantuaknyo macam karupuak nan diagiah kuah abih itu diagiah mie bihun. Karupuak nan dipakai biasonyo karupuak nan tabuek dari singkong. Kuahnyo ado duo jenis ado nan bantuak kuah sate padang, ado lo nan pakai kuah kacang. Rasonyo tantu lamak, cuman makannyo agak payah dek mudak baleak-leak.

Topic: food & beverages
Kawan-kawan ambo yang di dakek rumah kalau lah hari libur, biasonyo mangajak ambo untuak bamain di sekitaran rumah. Macam-macam yang suko kami mainkan ado lompek tali kadang tu, kadang main petak umpet, kadang main pasia, kalereang, ataupun main masak-masak an. Kalau nan padusi suko bana kalau main masak-masak waktu ketek. Masak-masak an kami ko yo bana bantuak urang yang lagi masak. Alek yang kami pakai tabuek dari bakeh minuman kaleng, bayangan se ado bakek kaleng yang dipotong itu anggap se panci nyo dan ado juo api untuak masaknyo paki kayu ketek-ketek dan di iduiak api, pokoknyo barang yang kami pakai ketek-ketek dan yobana bisa di masak batua soalnyo pakai alek yang bisa di latak an di api. Waktu kami masak aia di bakeh kaleng tu yobana bisa malagak aia nyo.

Topic: leisures
Satalah stasiun TV CNN manasbiahan randang sabagai makanan paliang lamak di dunia pada tahun 2017 dan satalah paristiwa malaisya mangecekan kalau randang barasal dari malaisyia, stasiun TV Nasional NatGeo mulai mabukak mato awak tantang art lain dari randang. Randang ndak Cuma sabateh masakan ado carito lain di baliak randang disiko randang disajian dalam konteks budaya. Randang mangecekan tantang pantiangnyo proses untuak mandapekan yang paliang ancak. Mulai dari mancari bahan, mangolah, maidangan bahkan sampai caro makan jadi bagian rangkaian ko. Banyak makna yang takanduang didalam randang, karano itu marilah samo samo kito baraja mambuek randang dan kito wariskan budaya randang yang alah turun temurun ko.

Topic: food & beverages
Pado tahun 1558 saurang ilmuan Italia Giambattista della Porta mambuek sabuah kotak nan mambantu palukis manangkok bayangan gambar. Pado tahun 1611 Johannes Kappler mambuek desain kamera portable nan dibuek sarupo sabuah tenda, dan akhirnyo mambari namo alat tasabuik sabuah namo tanamo hingga kini: camera obscura. Kadaan dalam tenda tasabuik sabana galok kacuali saketek cahayo nan ditangkok dek lensa, nan mambantuak gambar kadaan lua tenda di ateh salemba karateh. Kamera obscura marupokan sabuah alat nan tabuek dari ruang galok atau kotak, nan dapek mamantulkan cahayo malalui panggunoan duo buah lensa konveks kamudian manampek an gambar objek eksternal tasabuik pado karateh/film, film tasabuik dilatak an pado pusekfokus dari lensa tasabuik.

Topic: technology
Dari kawanTK sampai kawan kuliah kawan sajati nan ndak taganti tu yo kawan di SMA. Sarupo ambo nan punyo kawan dakek di masang-masiang tingkek pun marasokan hal itu. Kawan dakek ambo waktu TK lah ndak tau keberadaannyo lai do. Nan SMP lai punyo group Whatsapp tapi bantuak ndak baurang. Ndak pernah ado pasan masuak kalau ndak ambo nan mamulai. Kawan kuliah apo lai. Lah sibuk jo kehidupannyo masiang-masiang. Babeda bana jo kawan SMA. Group whatsapp selalu rami. Perasaan satu samo lain tu emang lah bantuak dunsanak bana. Hal-hal nan ndak penting bisa se di bahas kalau lah jo urang-urang tu. Pokoknyo walaupun lah jarang basuo komunikasi kami masih lancar salancar-lancarnyo.

Topic: slice of life
Kalau dulu urang mandanga radio yo sabana dari radio. Mandanga musik atau mandanga siaran-siaran radio nan lain harus hiduik an radio. Kalu zaman yang alah samakin maju ko urang bisa mambuak radio dari Hp. Sampai kini pun sabananyo radio ko masiah eksis juo walaupun alah ado internet yang bisa mambukak aplikasi lain. Contohnyo ambo nan suko mandanga radio, pandapek ambo katiko mandanga radio di hp tu mambuek ambo baraja mandangaan urang dan banyak kosa kato nan ambo dapek. Kareno di radio ko urang mangecek sabana bantuak sedang bainteraksi jo urang lain, padohal inyo mambaok pandanga tanpa tacaliak langsuang jadi dari suaro se nyo. 

Topic: technology
Bandar Djakarta Ancol adolah salah satu restoran seafood nan buka di Jakarta. Bandar Djakarta Ancol selalu rami tiok harinyo tarutamo katiko hari libur. Hal nan wajar manuruik ambo karano Bandar Djakarta Ancol buka di tampek nan strategis. Alasan baa kok Bandar Djakarta Ancol selalu rami adolah karano salain manawarkan makanan seafood, Bandar Djakarta Ancol pun manawarkan pemandangan nan cukuik rancak. Bandar Djakarta Ancol barado sangaik dakek dengan pantai ancol sahinggo katiko makan di sinan kito bisa manikmati kaindahan lauik. Salain itu posisinyo nan dakek jo tampek wisata manjadi alasan baa kok restoran seafood iko selalu rami. Namun, salain manawarkan pemandangan nan rancak makanan nan dijua di Bandar Djakarta Ancol pun mampunyoi raso nan lamak. Jadi ambo raso wajar kalau restoran seafood iko selalu rami satiok harinyo.

Topic: food & beverages
Nan suko nonton drama korea pasti tau bana jo makanan khas korea yaitu kimchi. Kimchi tabuek dari sayuran nan difermentasi manggunoan pasta lado. Urang korea makan kimchi sabagai makanan sampiangan atau biaso dimakan jo makanan barek. Rasonyo asin, asam, dan padeh. Baun kimchi agak balain jadi ndak banyak nan suko jo makanan ko. Tapi karno makanan iko hasil fermentasi, kimchi manganduang banyak bakteri nan ancak untuak tubuh. Kimchi dipicayo jadi salah satu alasan dek a urang-urang korea tu badannyo langsiang-lansiang dan kuliknyo rancak. Untuak nan nio jadi sarancak oppa-oppa dan eoni-eoni korea buliah bana mancuboan makan kimchi ko tiok hari.

Topic: food & beverages
Jadi danga danga pizza hut alah resmi manganalan varian Limo Pizza yang panjangnyo satu meter. Limo Pizza ko tadapek 3 pan large pizza, yang total sakitar 36 potongan pizza babantuak kotak. Jadi dapek lah awak 12 potong pizza satiok variasi rasonyo. Karano mereka ko suko keju jadilah mereka request salah salu topng yaitu toping cheesy galore yaitu keju mozarela, string chees, parsley dan cream chees mayo. Jadilah pizza yang dipasan bertabur jo keju yang banyak. Untuak makan pizza sapanjang 1 meter ko adi ditto dan dani mambayia 229 ribu itu alah kanai pajak. Jadilah mereka batigo baiyua basamo samo untuak mangaluaan pitih sabanyak itu.

Topic: food & beverages
Karajo kareh adolah usaho nan bisa awak rasokan hasilnyo katiko pencapaian awak berhasil. Lagu daerah nan manggambarkan suasana dan kondisi mode ko di tuangkan dalam sabuah lagu namonyo Salendang Mayang. Salendang Mayang ko barasa dari Jambi, lagu daerah ko memang ado artinyo dalam kahiduik an sesorang. Contoh awak gambarkan se urang nan kini sadang bausaho untuak mancapaik keinginan nyo, ado juo nan mangaja cita-cita nyo, dan misal nyo urang nan bakarajo kareh untuak hiduik nyo. Labiah jaleh nyo lagu daerah banamo Salendang Mayang ko bermakna yang bak itu dalam tentang penggambaran karajo kareh seseorang. Urang nan tau arti dari lagu ko tantu mandalami dan taraso bana jo lagu ko.

Topic: culture & heritage
Makanan kudok tangah malam biasonyo paliang dijauhan dek batino jam kini. Biaso batino indak nio barek badan naiak atau takuik beko bajarawek makonyo indak ancak baliak do. Tapi kenyataannyo yang paliang banyak untuak balanjo makanan kudok yo batino lo. Kok yo takuik barek badan naiak makanan kudok tu indak harus nan manih atau nan baminyak. Banyak makanan kudok nan cocok untuak salero batino bantuak bisa diganti buah atau pabanyak minum aia putiah. Labiah sehat dan indak bapangaruah buruak ka badan. Intinyo cari makanan kudok nan jauah dari namonyo nan banyak gulo. Kacang-kacangan dapek pulo manjadi alternatif makanan kudok mangisi paruik nan indak lapa-lapa bana.

Topic: food & beverages
Alat musik tradisional di Indonesia dangaik banyak dan baragam. Mulai dari bantuaknyo, bahannyo, dan caro mamainkan alat tradisional ko pun babeda-beda. Meski begitu, fungsi dari alat musik tradisional ko labiah kurang samo. Salah satu fungsi alat musik adolah sabagai sarana komunikasi sacaro massal. Contohnyo adolah katiko zaman dulu urang manandokan wakatu maghrib alah tibo katiko suaro bedug dibunyian. Selain itu, kalau awak di kampuang-kampuang kalau ado nan manokok kentongan dengan kareh dan tagageh berarti manandokan sedang ado pengumuman pantiang. Antah itu ado nan kemaliangan atau ado bencana. Alat musik sabagai sarana komunikasi sampai kini pun masih awak rasokan di sekitaran awak.

Topic: culture & heritage
Push-up, pasti kawan-kawan indak asiang jo olahraga nan ciek ko. Olahraga push-up adolah olahraga nan banyak di lakuan dek urang nan sadang olahraga. Karano push-up indak mambutuahan alek khusuih dan indak paralu tampek khusuih tapi punyo banyak manfaat. Push-up bisa di karajoan di mano sajo asal tampeknyo data dan muek untuak tubuah kito. Push-up dilakuan jo posisi talungkuik tapi ditahan dek tangan jo jari kaki. Posisi ko ditahan dan digarikan ka ateh jo kabawah. Push-up ko ado janh padusi dan ado nan untuak laki-aki. Kalau nan tadi untuak laki-laki kalau nan untuak padusi bedanyo hanyo di panumpu kaki. Kalau laki-laki di tumpu jo ujung jari kalau padusi di tumpu dek lutuik. Push-up ko punyo manfaat untuak malatiah kakuatan otot langan awak.

Topic: sports
Tigo hari nan lalu Jayden mangalami musibah nan mambueknyo inyo cukuik paniang. Laptop nan dipunyo dek Jayden mangalami karusakan satalah tasiram dek aia minumnyo surang. Hal itu manyababkan karajo Jayden manjadi barantakan. Karano indak nio karajonyo manumpuak, akhianyo Jayden mambali laptop baru iko. Jayden datang ka transmart untuak mambali laptop baru. Laptop nan dibali dek Jayden adolah laptop merek ASUS. Laptop ASUS nan dibali dek Jayden adolah laptop nan bajenis Vivobook 14 A416JA. Laptop iko mampunyoi spesifikasi nan cukuik tinggi. Untuak mambali laptop jenis iko, Jayden marogoh kantoang cukuik dalam. Hargo dari laptop ko adolah limo juta limo ratuih ribu rupiah.

Topic: technology
Untuak kalian nan hobby masak ide jualan sambel homemade sacaro online ko bisa jadi piliahan yang pas. Kalau kalian caliak kini banyak macam samba nan urang suko dan dilatak an ka tampek yang indak lo gadang-gadang bana. Bantuak samba yang bisa awak jua tu tampek nyo dari jar kaco, samba nyo harus tacaliak padeh dan manggiurkan, samba nyo warno merah pakek, isian nyo banyak. Samba nan mode tu banyak di sukoi jo urang-urang jadi memang harus tacaliak lamak dan buek urang basalero untuak mambali dan makan samba buek an awak ko. Kalian bisa baraja mamasak untuak mambuek samba ko dan bisa di jua.

Topic: business
sendok ukur marupokan alat dapua nan penting untuak digunoan katiko mamasak. sendok pangukua ko urang manjuanyo satu set dari ukuran paliang gadang ka ukuran nan paliang ketek. untuk panggunoannyo adolah mamastian takaran ka dalam makanan sasuai jo resep dari makanan nan ka awak buek. sendok takar ko haragonyo murah dan sangaik mudah kito jumpai di toko parabotan. di toko online kaya tokopedia, shopee, jo blibli pun ado nan manjuanyo. haragonyo di kisaran 5 ribu sampai 20 ribu rupiah. sendok takar plastik ko bahannyo tabuek dari plastik nan tahan angek. jadi ibu ibu dirumah ndak paralu takuik kalau sendok ko bakal tabaka taupun maleleh. karano alah sasuai jo spesifikasi nan dibutuahan

Topic: food & beverages
Satiok ambo pulang karumah dari liburan semester pasti adiak ambo salalu minta dibaok an oleh-oleh dari siko. Bolu lapis talas Bogor namonyo, bolu lapis ko memang lamak bana. Bogor memang banyak bana urang nan manjua bolu lapis talas bogor karena manjadi oleh-oleh khas daerah situ juo. Katiko adiak ambo taragak, sedangkan ambo alun bisa pulang karumah. Adiak ambo ko mambuek surang jo resep yang ado di Internet. Patamo kocok talua jo pengembang dengan mixer sampai mangambang putiah, kaduo campua tapuang tarigu, siap tu latak an ka loyang yang adonan nyo alah dibagi duo warno putiah jo ungu, Tarakhir kukusan lai. Kue talas ubi ungu khas bogor bisa awak nikmati, walaupun mungkin akan babedo wakatu awak bali langsuang dari bogor.

Topic: culture & heritage
Lisa saat iko barkeinginan untuak mambangun rumah di perkampungan  di ma letak kampungnyo tasabuik di daerah perbukitan. Karano daerah tasabuik cukuik sering takena bencana alam yaitu longsor Lisan mamutuihkan untuak mambangun rumah di tampek nan aman dan manghindari tampek nan bisa saja tajadi longsor. Selain itu katiko hari hujan Lisa akan mamutuihkan untuak manjauhi zona-zona nan sering bana manjadi longsor karano dapek mambahayakan nyawanyo. Dan juga Lisa mampersiapkan diri untuak manghadapi bencana alam lain jo mampelajari apo saja nan haruih dilakuan untuak  penanganan partamo katiko tajadi  bencana alam. Selain itu nan mampelajari bagaimana tindakan partamo untuak urang nan taluka sahinggo katiko tajadi bencana alam inyo dapek mamberikan penanganan partamo tasabuik agar kondisi korban indak manjadi semakin parah. 


Topic: slice of life
Ado ndak eh diantaro kalian nan mampunyoi alaik masak atau paralatan dapua nan diturunan sacaro turun temurun dari enek-buyuik-eneknyo buyuik? Nah, kabatulan di keluarga den ado. Ado sa set piriang nan ukurannyo dari nan gadang sampai nan ketek sagadang tadah, dan sa set galeh jo cangkianyo. Kecek amak den, set piriang jo galeh ko turun tamurun dari eneknyo buyuik, tibonyo pas di den itu alah tangan ka 6. Set piriang jo galeh ko tabuek dari keramik dan ado ukiaan di tapi-tapinyo. Karano iko tamasuak benda pusako di kaluarga den, Set piriang jo galeh iko indak untuak digunoan sahari-hari, tapi dikaluaan dan dipakai katiko acara penting keluarga.

Topic: food & beverages
Banyak urang nan ndak tau jo oleh-oleh khas daerah Papua. Mungkin dek jarang urang-urang sakitar awak nan pai bakunjuang ka daerah Papua kalau ndak ado urusan mandasak saroman perjalanan kerja atau sejenisnyo. Tapi walaupun baitu, masih ado juo urang nan tau jo oleh-oleh khas daerah papua, yaitu roti abon guluang. Biasonyo kalau nio bali sabagai buah tangan bisa awak bali di daerah Manokwari. Walaupun di daerah lain awak bisa manamukan roti abon guluang ko tapi rasonyo jauah babeda jo nan di Papua. Raso abonnyo ndak main-main. Bahan dasar atau adonannyo pun labiah asin dibandiang nan lain. Mungkin karano isian abon nyo nan taba dan banyak.

Topic: culture & heritage
Duduaklah di bangku dan/atau bapegangan. Sasudah mambayia, carilah bangku ksosong dan duduak. Kalau indak ado, carilah tampek tagak nan indak mangganggu panumpang lain. Pastian dunsanak bapegang kuek pado pegangan nan disadioan supayo indak jatuah dan manyakik an diri atau urang lain di bus. Lansia, panyandang cacat, dan ibu hamil biasonyo diprioritasan untuak duduak di bangku bus nan barado di muko. Apobilo ado lansia atau panyandang cacat nan naiak bus samantaro dunsanak di bangku muko, tagaklah dan tawaran kursi dunsanak. Usahoan maminimalisan ruang nan dunsanak pakai. Bus acok kali padek dek amnusia sahinggo praktikan tata krama dan tenggang raso nan baik di dalam atau apo pun pado kursi sabalah dunsanak. Kalau tagak, pakai ransel di muko sahinggo ado ruang untuak urang lain.

Topic: slice of life
Salah satu hal nan pantiang dalam mambangun hubungan kawan nan elok adolah komunikasi. Kalau ado masalah akan labiah rancak disalaian sacaro elok-elok supayo dapek titik terangnyo. Jo tajalinnyo komunikasi nan rancak dapek mahindari hubungan bakawan nan rusak, nan acok salah paham, dan acok basalisiah. Karano komunikasi nan buruak manjadi panyabab masalah nan ado jadi tambah gadang dan bakapanjangan. Kesalahpaham tajadi karano kurangnyo komunikasi sasamo kawan. Paralu adonyo komunikasi nan elok untuak mampatahankan dan mambuek hubungan bakawan jadi labiah awet dan tahan lamo. Salain itu komunikasi juo bisa manjadi paarek hubungan bakawan, dengan acok komunikasi samo kawan, kito jadi labiah mangenal baa kawan kito.

Topic: slice of life
Alah sajak duo bulan nan lalu sampai kini ambo manjalani kahidupan barumah tanggo jo pasangan ambo. Ambo basyukur punyo pasangan yang manjadi suami ambo kini memang urang nan ambo cintai. Kahiduik an barumah tanggo memang babeda bana katiko kami pacaran dulu. Kahiduik an ambo jo suami ambo ado naiak turun nyo juo. Ado sawaktu waktu ambo maraso indak diparhatian dan manggok jo suami ambo kareno inyo sibuk karajo. Untuang se suami ambo adolah urang nan labiah gadang dari ambo jadi inyo manyikapinyo dengan bijaksana. Diagiahnyo pengertian ka ambo, kalau inyo harus bakarajo untuak masa depan ambo jo anak kami beko.

Topic: slice of life
Waktu ambo sakolah dulu acok bana mambali aga-aga coklat nan dijua di muko gerbang sakolah. Haragonyo saribu rupiah untuak sakali suok. Ketek bana. Tapi setelah ambo tahu ruponyo ndak sulik untuak mambuek aga-aga ko karano lah ado bubuak aga-aga siap jadi. Nan paralu wak lakuan cuma mamasuak an bubuak aga-aga (ambo pakai merek nutrijel), gulo pasia, aia dan susu. Abis tu aduak jo api sadang sampai gumpalan bubuak marato dan mandidiah. Kok lah salasai tingga tuang se adonan tadi ka cetakan dan diaman sampai nyo agak dingin. Kok alah dingin tingga masuak se ka dalam kulkas bia aga-aga ko capek mangarehnyo dan siap dilahap.

Topic: food & beverages
Perkedel jagung atau dalam bahaso minang nyo disabuik paragede jaguang adolah salah satu makanan ketek khas Indonesia nan bisa kito jumpoi dimano-mano. Paragede jaguang ko manyarupoi bakwan jaguang, tapi bantuaknyo saketek babeda. Paragede jaguang mampunyoi raso saketek manih nan barasal dari bahan utamonyo, yaitu jaguang, dan bantuaknyo nan labiah bulek dan taba. Bahan-bahan nan diparaluan untuak mambuek paragede jaguang ko indak payah dicari, diantaronyo jaguang, tapuang tarigu, talua ayam nan dicampua untuak digoreng. Salain manjadi kudok-kudokan, indak saketek lo urang nan suko manjadian paragede jaguang jadi kawan makan nasi. Bahan utamo jaguang iko nilai gizinyo lumayan tinggi. Bantuak vitamin A, Vitamin C, zat besi, fosfor, kalium, magnesium, dan lainnyo.

Topic: food & beverages
Dulu biasonyo awak jiko ingin pergi ka suatu tampek dan indak mamiliki kendaraan mako awak akan manaiki ojek nan biaso parkir pangkalan. Namun takadang jarak pangkalan dengan rumah itu cukuik jauh sahinggo awak haruih bajalan talebih dahulu ka pangkalan, baru bisa mangakses ojek tasabuik. Namun dengan teknologi nan baru kini awak dapek mangakses dan mamesan ojek tanpa haruih pergi ka pangkalan talebih dahulu sahinggo hal iko dapek mampermudahkan awak sabagai urang nan sering pergi ka suatu tampek dan indak mamiliki kendaraan. Dengan malakukan  pemesanan online lewat aplikasi nan manyediokan ojek tasabuik seperti go-jek dan grab kini awak dapek manaiki ojek dari posisi awak saat ini. Selain mamesan ojek awak dapek manemukan antar manggunakan mobil sahinggo katiko hujan awak indak basah. Selain itu jugo mamesan makanan pun dapek malalui aplikasi tasabuik. 

Topic: technology
Cukuik mancaliak produk onlie e-commers bisa jo murah mandapekannyo. E-commers pasti awak indak asiang jo iko lai. Iko adolah salah satu caro bisnis online nan sadang marak. Ampia samo jo marketplace sistem balanjo disiko indak hanyo sakadar mampromosikan barang tapi jugo mambantu dalam proses transaksi. Tapi kalau di marketplace sado barang bisa ado kalau di siko agak babeda. Karano e-commers hanyo manyadiokan barang dari website inyo sajo, inyo ndak mambuka lahan untuak panjua lain mampromosikan barangnyo. Atrinyo produk lain indak bisa bajualan disiko. Dari sagi transaksi samo sajo jo marketplace. Pambali tingga mangklik barang nan nio di bali kamudan takan bali. Satalah itu langsuang sajo transfer pitih sabanyak nan di tantuan. Salain itu transaksi dilakuan 24 jam.

Topic: business
Kahiduik an barumah tanggo indak samudah nan dibayangan sabalum awak manikah. Ambo jo pasangan ambo sempat bacakak, tapi indak jo tangan cuman muluik se yang indak baranti manyuarokan pandapek masiang-masiang. Memang kalau alah barumah tanggo tu mode tu, cuman yang awak harus katahui adolah kalau sabuah masalah itu indak bisa salasai kalau jo kapalo angek. Jadi kalau alah bacakak bana suami ambo kalua mananangan diri dan ambo pun manggok-manggok didalam kamar. Beko kalau alah batanang biasony suami ambo masuak dan maminta maaf, siap tu ambo malunak juo. Kalau alah mode tu ambo pasti minta maaf juo kareno sabananyo dari kami pun samo-samo salah.

Topic: slice of life